Uttalelsen kommer etter at både KrF-leder Kjell Ingolf Ropstad og helsepolitisk talsperson Åshild Bruun-Gundersen i Frp onsdag gikk ut mot forslaget til ny rusreform.

– Å fjerne straffelinjen i ruspolitikken er ekstremt viktig helsepolitisk og en fantastisk seier for Venstre. Jeg og flere med meg har vært skeptisk til vår regjeringsdeltakelse, men det å få gjennomslag for denne reformen er i seg selv en betydelig grunn til å bli i regjering til denne reformen er gjennomført, sier Venstres Carl Erik Grimstad til Klassekampen.

Les også: Rusreformen: – Vi kan ikke gjemme oss vekk selv om vi er narkomane

Den helsepolitiske talspersonen mener straff ikke fungerer mot rusproblemer, og kaller de 287 overdosedødsfallene i fjor som en dom over norsk narkotikapolitikk.

– I over 60 år har vi ført en narkotikapolitikk basert på stadig strengere straffer som bare har ført til mer rusproblemer. Strafferegimet har jaget tusenvis av syke mennesker ut av helsevesenet, i armene på et illegalt marked, og latt dem dø som kriminelle på gata, sier Grimstad til avisa.

Les også: Utvalg vil gå fra straff til hjelp for rusmisbrukere

Han avviser KrF og Frps advarsler om at avkriminalisering kan føre til at flere begynner med narkotika, og sier at ingenting i utredningen tilsier det.

Et rusreformutvalg oppnevnt av regjeringen la i desember fram sitt forslag hvor de vil gå bort fra å anmelde og straffeforfølge personer som blir tatt med brukerdoser med narkotika på seg. Isteden skal de bli pålagt et møte med hjelpetjenesten i kommunen med tilbud om frivillig hjelp og behandling. Det blir imidlertid ingen sanksjoner dersom man ikke møter opp.

Les også: Rusreformen: 70 prosent tror flere vil prøve narkotika dersom det ikke er straffbart